บอร์ด PTT เคาะซื้อหุ้น GPSC สัดส่วน 10.78% “ไทยออยล์” รับเงิน 2.23 หมื่นลบ.
บอร์ด PTT ไฟเขียวซื้อหุ้น GPSC จำนวน 304.09 ล้านหุ้น สัดส่วน 10.78% จาก "ไทยออยล์" มูลค่า 2.23 หมื่นลบ.
17 ก.พ. 2565

บริษัท ปตท. จำกัด (มหาชน) หรือ PTT เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า คณะกรรมการบริษัทได้มีมติอนุมัติการปรับโครงสร้างการถือหุ้นในธุรกิจไฟฟ้าของ PTT โดย PTT และ/หรือ บริษัท สยาม แมนเนจเม้นท์ โฮลดิ้ง จำกัด หรือ SMH ซึ่งเป็นบริษัทย่อยของ PTT จะเข้าซื้อหุ้นสามัญบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC จากบริษัท ไทยออยล์ จำกัด (มหาชน) หรือ TOP เป็นจำนวน 304,098,630 หุ้นหรือคิดเป็นสัดส่วนประมาณ 10.78% ในราคารวมทั้งสิ้นประมาณ 22,351 ล้านบาท
ทั้งนี้ราคาดังกล่าว เป็นราคาก่อนหักเงินปันผลของ GPSC ที่จะจ่ายหลังวันที่ 31 ธ.ค. 2564 และก่อนการดำเนินการโอนหุ้น ซึ่งหาก GPSC มีการประกาศจ่ายเงินปันผลและกำหนดวันกำหนดรายชื่อผู้ถือหุ้นที่มีสิทธิรับเงินปันผล (Record Date) ก่อนการซื้อขายหุ้นของ GPSC จะเสร็จสิ้นลงมูลค่ารวมของสิ่งตอบแทนดงักล่าวจะถูกปรับลดลงเป็นจำนวนเท่ากับเงินปันผลจ่ายของ GPSC สำหรับหุ้นที่ซื้อขาย ขณะนี้อยู่ระหว่างเจรจาและจัดทำสัญญาซื้อขายหุ้น GPSC โดยคาดว่าจะสามารถลงนามในสัญญาดังกล่าวได้ภายในเดือน เม.ย. 2565
สำหรับแผนการปรับโครงสร้างครั้งนี้ เป็นการเพิ่มสัดส่วนการลงทุนในธุรกิจไฟฟ้าของ PTT ผ่านบริษัท Flagship ซึ่งเป็นไปตามกลยุทธ์ของบริษัท โดยปัจจุบัน PTT และ SMH ถือหุ้น GPSC ในสัดส่วน 44.45% และ TOP ถือหุ้น GPSC ในสัดส่วน 20.78% โดยภายหลังธุรกรรมการปรับโครงสร้างดังกล่าว PTT และ SMH จะถือหุ้น GPSC เพิ่มเป็น 55.23% ส่วน TOP จะถือ GPSC ลดลงมาอยู่ที่ 10.00%